Nixtieq nawguralek minn qalbi għall-elezzjoni tiegħek bħala President tal-Parlament Ewropew, u nagħti l-awguri għall-2017 lilek u lill-Membri kollha tal-Kamra. Ħadd ma għandu l-ebda dubju li ser tkun sena straordinarja għall-Ewropa u għall-Unjoni Ewropea. Is-sena l-oħra, irnexxielna nagħmlu progress fil-migrazzjoni, is-sigurtà u l-ekonomija minkejja d-diffikultajiet bla preċedent li ffaċċjajna. Dan grazzi, fil-biċċa l-kbira, għall-ħidma sfiqa tagħkom u s-sens ta' responsabbiltà fir-reazzjoni għall-avvenimenti. Bl-istess mod, nemmen li ser naħdmu flimkien biex nilqgħu l-isfidi tax-xhur li ġejjin. Issa nixtieq niddeskrivi fil-qosor ir-riżultati ewlenin tal-Kunsill Ewropew ta' Diċembru. Il-mexxejja ddiskutew l-isforzi tagħna biex nerġgħu niksbu kontroll fuq il-migrazzjoni. It-tnaqqis radikali fil-migrazzjoni irregolari fir-rotta tal-Mediterran tal-Lvant kien possibbli grazzi għad-deċiżjoni tagħna li nerġgħu lura għal Schengen, li nagħlqu r-rotta tal-Balkani tal-Punent u l-kooperazzjoni tat-Turkija. F'dan il-kuntest, il-mexxejja saħqu fuq l-impenji tagħhom li jimplimentaw id-Dikjarazzjoni UE-Turkija, li titlob ukoll sforzi min-naħa tat-Turkija. Fir-rigward tar-rotta tal-Mediterran Ċentrali, ir-Rappreżentant Għoli Mogherini rrapportat dwar il-progress ma' pajjiżi Afrikani. Is-sena li għaddiet, mija u tmenin elf migrant waslu b'mod irregolari fl-Italja. Din hija sitwazzjoni li ma tistax tkompli. Huwa għalhekk li l-Libja u l-approċċ tagħna lejn ir-rotta tal-Mediterran Ċentrali ser ikunu l-punt ewlieni tas-summit informali li jmiss f'Malta. Bħalma tafu, l-UE tappoġġa lill-Gvern ta' Kunsens Nazzjonali u l-isforzi tiegħu li jikkonsolida l-paċi u l-istabbiltà fil-Libja. Aħna ninsabu lesti li nżidu l-impenji tal-UE biex issaħħaħ il-kapaċità li tindirizza kwistjonijiet ta' sigurtà u tikkonsolida l-istituzzjonijiet, b'rispett sħiħ għas-sovranità Libjana. Fir-rigward tal-Ukrajna, adottajna deċiżjoni mill-mexxejja li torbot legalment biex tiffaċilita r-ratifika tal-Ftehim ta' Assoċjazzjoni fin-Netherlands. Din id-deċiżjoni tindirizza t-tħassib espress mill-votanti Netherlandiżi s-sena li għaddiet. Issa r-responsabbiltà hija tan-Netherlands. Ir-ratifika hija importanti mhux biss għall-Ukrajna, iżda wkoll għall-pożizzjoni ġeopolitika u l-kredibbiltà tal-Ewropa. Għamilna li stajna sabiex ngħinu biex jiġi salvat il-Ftehim ta' Assoċjazzjoni li diġà ġie ratifikat minn 27 stat membru u l-Parlament Ewropew. Issa l-ballun jinsab f'saqajn in-Netherlandiżi. Rigward il-ftehimiet ta' Minsk, il-Kanċillier Merkel u l-President Hollande taw il-valutazzjoni tagħhom dwar il-proċess tan-Normandija għar-riżoluzzjoni tal-kunflitt fil-Lvant tal-Ukrajna. Ir-rakkomandazzjoni ċara tagħhom kienet li billi r-Russja għadha ma implimentatx il-ftehim ta' Minsk, is-sanzjonijiet għandhom jiġu estiżi. Issa dawn qegħdin fis-seħħ għal sitt xhur oħra. Id-dinja saret aktar perikoluża, kemm jekk nitkellmu dwar il-kunflitt miftuħ, it-terroriżmu jew inkella l-hekk imsejħa gwerra ibrida fil-forma ta' attakki ċibernetiċi u d-diżinformazzjoni pubblika. Għalhekk, il-mexxejja qablu li jżidu l-ħidma dwar id-difiża, fi sħubija man-NATO. Huma qablu wkoll li jżidu l-kooperazzjoni dwar is-sigurtà esterna fl-oqsma kollha - mir-riċerka dwar kif niżviluppaw kapaċitajiet militari, sa kif inwettqu l-missjonijiet u l-operazzjonijiet tagħna. Ser ikunu meħtieġa aktar riżorsi, fuq kollox fil-livell nazzjonali fl-infiq għad-difiża, iżda wkoll permezz ta' fondi mill-Unjoni Ewropea. L-appoġġ tagħkom għal din il-ħidma ser ikun kritiku, minħabba l-kwistjonijiet istituzzjonali u finanzjarji involuti. L-objettiv huwa ċar. Il-pajjiżi Ewropej għandhom jagħmlu aktar fid-dawl tat-theddid immedjat tas-sigurtà li qed jiffaċċaw iċ-ċittadini tagħna, u hekk ukoll l-Unjoni Ewropea. Il-mexxejja ddiskutew ukoll is-sigurtà interna. Il-qbil politiku dwar id-Direttiva tal-UE dwar il-Ġlieda Kontra t-Terroriżmu, li tikkriminalizza l-ġellieda barranin u l-attivitajiet tagħhom madwar l-Unjoni Ewropea, huwa pass tajjeb 'il quddiem, iżda hemm bżonn aktar xi jsir. Il-mexxejja appellaw biex il-bqija tad-deċiżjonijiet li jistgħu jipprevjenu attakki terroristiċi futuri jiġu finalizzati u implimentati malajr, bħal pereżempju leġiżlazzjoni aktar stretta dwar l-armi tan-nar. Aħna tlabna lill-koleġislaturi biex jaqblu sa Ġunju dwar Sistema ta' Dħul/Ħruġ, u sal-aħħar tal-2017 dwar Sistema tal-UE taI-Informazzjoni u ta' Awtorizzazzjoni għall-Ivvjaġġar. Dan ser jiżgura li vjaġġaturi eżentati mill-viża jiġu skrinjati sistematikament. Dawn l-iskadenzi huma diffiċli, iżda s-sitwazzjoni titlob li naħdmu aktar malajr mis-soltu. Il-mexxejja ddiskutew ukoll diversi inizjattivi li għandhom l-għan li jagħmlu l-ekonomija Ewropea taħdem għal kulħadd. Kellna skambju mal-President Draghi, li enfasizza li s-sitwazzjoni ekonomika mtejba xorta teħtieġ sforzi ta' riforma. L-istatistiċi tjiebu, iżda l-importanti huwa li n-nies ordinarji u n-negozji jħossuhom kunfidenti għall-futur. Għalhekk il-Fond Ewropew għall-Investimenti Strateġiċi ser jiġi estiż, l-istrumenti tagħna tad-difiża tal-kummerċ ser jiġu mmodernizzati, u l-Garanzija għaż-Żgħażagħ ser tkompli. Biex insaħħu l-irkupru tagħna, jeħtieġ li l-2017 tkun sena ta' ambizzjoni kbira għas-Suq Uniku, kemm f'termini ta' tisħiħ kif ukoll f'termini ta' modernizzazzjoni. Ir-rwol tal-Parlament huwa ovvjament essenzjali hawnhekk. Fl-aħħar nett, dwar il-Brexit. L-UE27 kellhom laqgħa informali qasira fejn qbilna dwar arranġamenti proċedurali u erġajna kkonfermajna l-prinċipji tagħna, jiġifieri l-indiviżibbiltà tal-erba' libertajiet, il-bilanċ tad-drittijiet u l-obbligi u r-regola tagħna li ma jsiru 'ebda negozjati mingħajr notifika'. Il-Kunsill Ewropew ser iżomm kontroll politiku fuq il-proċess, filwaqt li jiżgura li l-Kummissjoni tkun in-negozjatur ewlieni tal-Unjoni. Il-mexxejja huma kompletament konxji mir-rwol importanti tal-Parlament Ewropew fil-proċess. B'dan il-ħsieb, huma stiednu lin-negozjatur ewlieni biex iżomm lill-Parlament infurmat mill-qrib u regolarment, u qablu kif il-Kunsill Ewropew ser jinteraġġixxi mal-Parlament matul ix-xhur li ġejjin. Issa li saret din il-ħidma, l-UE tinsab lesta biex tibda n-negozjati meta r-Renju Unit jagħti n-notifika dwar il-ħruġ tiegħu. Fl-aħħar nett, ippermettuli nagħmel kumment wieħed. Id-diskors tal-bieraħ tal-Prim Ministru May juri li l-pożizzjoni unifikata tas-27 Stat Membru dwar l-indiviżibbiltà tas-Suq Uniku fl-aħħar inftiehmet u ġiet aċċettata minn Londra. Ikun tajjeb jekk is-sħab tagħna jifhmu wkoll li mhux ser ikun hemm ċans għal tattiċi selettivi fin-negozjati futuri tagħna. Fl-istess ħin, nixtieq nenfasizza li ħadna nota tal-kliem ġentili u bbilanċjat tal-Prim Ministru May dwar l-integrazzjoni Ewropea, li kien eqreb għan-narrattiva ta' Winston Churchill minn dik tal-President elett Amerikan Trump.